EL Επίσημη Εφημερίδα της Ευρωπαϊκής Ένωσης C 128/34

Προσφυγή της 6ης Μαρτίου 2008 — Arch Chemicals Inc. κ.λπ. κατά Επιτροπής

(Υπόθεση T-120/08)

(2008/C 128/74)

Γλώσσα διαδικασίας: η αγγλική

Διάδικοι

Προσφεύγουσες: Arch Chemicals, Inc. (Norwalk, Ηνωμένες Πολιτείες), Arch Timber Protection Ltd (Castleford, Ηνωμένο Βασίλειο), Bactria Industriehygiene-Service Verwaltungs GmbH (Kirchheimbolanden, Γερμανία), Rhodia UK Ltd (Watford, Ηνωμένο Βασίλειο), Sumitomo Chemical (UK) plc (Λονδίνο, Ηνωμένο Βασίλειο) και Troy Chemical Company BV (Maassluis, Κάτω Χώρες) (εκπρόσωποι: C. Mereu, K. Van Maldegem, δικηγόροι)

Καθής: Επιτροπή των Ευρωπαϊκών Κοινοτήτων

Αιτήματα των προσφευγουσών

Οι προσφεύγουσες ζητούν από το Πρωτοδικείο:

— να κρίνει την προσφυγή παραδεκτή και βάσιμη ή, επικουρικώς, να εξετάσει τα ζητήματα που αφορούν το παραδεκτό από κοινού με την ουσία της υποθέσεως ή, όλως επικουρικώς, να επιφυλαχθεί ως προς την ενεργητική νομιμοποίηση μέχρις ότου εκδοθεί απόφαση στην κύρια δίκη·

— να ακυρώσει το άρθρο 3, παράγραφος 2 (και το παράρτημα ΙΙ), το άρθρο 4, το άρθρο 7, παράγραφος 3, το άρθρο 14, παράγραφος 2, δεύτερο εδάφιο, το άρθρο 15, παράγραφος 3 και το άρθρο 17 του κανονισμού (ΕΚ) 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, για τη διάθεση βιοκτόνων στην αγορά·

— να κηρύξει παράνομα και μη εφαρμοστέα έναντι των προσφευγουσών τα άρθρα 9, στοιχείο α', 10, παράγραφος 3, 11 και 16, παράγραφος 1, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, για τη διάθεση βιοκτόνων στην αγορά·

— να κηρύξει παράνομο και μη εφαρμοστέο έναντι των προσφευγουσών το άρθρο 6, παράγραφος 2, του κανονισμού (ΕΚ) 1896/2000 της Επιτροπής, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα·

— να καταδικάσει την καθής στα δικαστικά έξοδα της παρούσας διαδικασίας.

Ισχυρισμοί και κύρια επιχειρήματα

Οι προσφεύγουσες ζητούν τη μερική ακύρωση του κανονισμού (ΕΚ) 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, για τη διάθεση βιοκτόνων στην αγορά (1) (στο εξής: «δεύτερος αναθεωρημένος κανονισμός», «ΔΑΚ») και την κατάργηση του κανονισμού (ΕΚ) 2032/2003 (2), προβάλλοντας ότι οι προσβαλλόμενες διατάξεις:

(i) διατηρούν το γράμμα και/ή το περιεχόμενο των διατάξεων που θεσπίστηκαν αρχικώς με τον κανονισμό 2032/2003 και προσβλήθηκαν προηγουμένως από τις προσφεύγουσες (υποθέσεις Τ-75/04 έως Τ-79/04) σχετικά με τη συνεχιζόμενη εξέταση των ουσιών κατά τρόπο που επηρεάζει δυσμενώς τα δικαιώματά τους και τις νόμιμες προσδοκίες τους βάσει της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (στο εξής: «οδηγία για τη διάθεση βιοκτόνων») (3)·

(ii) είναι αντιφατικές μεταξύ τους και δεν συνάδουν με την οδηγία για τη διάθεση βιοκτόνων και

(iii) παραβιάζουν τις διατάξεις της Συνθήκης ΕΚ και προσβάλλουν ουσιώδεις αρχές του κοινοτικού δικαίου όπως οι αρχές του ανόθευτου ανταγωνισμού, της ασφάλειας δικαίου και των νόμιμων προσδοκιών, της αναλογικότητας, της ίσης μεταχείρισης και της απαγόρευσης των διακρίσεων, καθώς και το δικαίωμα της ιδιοκτησίας και η ελευθερία ασκήσεως εμπορικής δραστηριότητας.

Επιπλέον, οι προσφεύγουσες ισχυρίζονται ότι ως συμμετέχουσες στο πλαίσιο του δεύτερου αναθεωρημένου κανονισμού δικαιούνται να επικαλεστούν προς όφελός τους τις διαδικαστικές εγγυήσεις και τα δικαιώματα προστασίας (ήτοι αποκλειστικής χρήσης) των δεδομένων που περιέχονται στις κοινοποιήσεις τους και στους πλήρεις φακέλους σε όλα τα κράτη μέλη σύμφωνα με το άρθρο 12 της οδηγίας για τη διάθεση βιοκτόνων. Ωστόσο, σύμφωνα με τις προσφεύγουσες, μη υποχρεώνοντας τα κράτη μέλη να ακυρώσουν τις καταχωρίσεις βιοκτόνων που αφορούν τους κοινοποιηθέντες από τις προσφεύγουσες συνδυασμούς δραστικών ουσιών/τύπων προϊόντων που διαθέτουν ανταγωνίστριες εταιρίες, οι οποίες δεν συμμετέχουν στην αναθεώρηση και δεν έχουν πρόσβαση στα δεδομένα που υπέβαλαν οι προσφεύγουσες για τους σκοπούς της αναθεώρησης, το άρθρο 4 ΔΑΚ προσβάλλει de jure και de facto το αποκλειστικό δικαίωμα χρήσης που παρέχει στις προσφεύγουσες το άρθρο 12 της οδηγίας για τη διάθεση βιοκτόνων. Επιπροσθέτως, οι προσφεύγουσες ισχυρίζονται ότι η καθής καταχράστηκε τις αρμοδιότητες που τις χορηγήθηκαν από τη βασική οδηγία για τη διάθεση βιοκτόνων, εφαρμόζοντας σκοπίμως την οδηγία αυτή κατά τρόπο που υπερβαίνει το γράμμα αυτής και θίγει τα δικαιώματα και τις προσδοκίες των προσφευγουσών. Περαιτέρω, υποστηρίζεται ότι το προσβαλλόμενο μέτρο παραβιάζει τις διατάξεις της Συνθήκης ΕΚ περί θεμιτού ανταγωνισμού, επιτρέποντας σε εταιρίες που δεν συμμετέχουν στην αναθεώρηση και δεν φέρουν επενδυτικές δαπάνες να παραμένουν στην αγορά και να ανακτούν ένα συγκριτικό πλεονέκτημα έναντι των προσφευγουσών.

Οι προσφεύγουσες επικαλούνται, τέλος, τον παράνομο χαρακτήρα του άρθρου 6, παράγραφος 2, ΔΑΚ και των άρθρων 9, εδάφιο α', 10, παράγραφος 3, 11 και 16, παράγραφος 1, της οδηγίας για τη διάθεση βιοκτόνων.

(1) ΕΕ 2007, L 325, σ. 3.

(2) Κανονισμός (ΕΚ) 2032/2003 της Επιτροπής, της 4ης Νοεμβρίου 2003, για τη δεύτερη φάση του δεκαετούς προγράμματος εργασίας που περιλαμβάνεται στο άρθρο 16, παράγραφος 2, της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, για τη διάθεση βιοκτόνων στην αγορά και την τροποποίηση του κανονισμού (ΕΚ) 1896/2000 (ΕΕ 2003, L 307, σ. 1).

(3) ΕΕ 1998, L 123, σ. 1.